አቶ ልደቱ በተፈቀደላቸው ዋስትና ከእስር እንዲፈቱ የኦሮሚያ ጠቅላይ ፍርድ ቤት ቢወስንም አልተለቀቁም
ከአገር እንዳይወጡ ክትትል እንዲደረግባቸው ትዕዛዝ ተሰጥቷልየኦሮሚያ ክልል የምሥራቅ ሸዋ ዞን አዳማ ከፍተኛ ፍርድ ቤት ለአቶ ልደቱ አያሌው ፈቅዶት የነበረውን የዋስትና መብት በመቃወም ዓቃቤ ሕግ ለክልሉ ጠቅላይ ፍርድ ቤት ያቀረበው አቤቱታ ውድቅ ተደርጎ፣ በሥር ፍርድ ቤት በተፈቀደላቸው ዋስትና ከእስር እንዲፈቱ ቢወስንም ከእስር አልተለቀቁም፡፡የኦሮሚያ ጠቅላይ ፍርድ ቤት ተዘዋዋሪ ችሎት ማክሰኞ መስከረም 26 ቀን 2013 ዓ.ም. በሰጠው ውሳኔ እንዳስታወቀው፣ የክልሉ ጠቅላይ ዓቃቤ ሕግ በአቶ ልደቱ የዋስትና ጥያቄ ላይ ያቀረበውን አቤቱታ እንዳልተቀበለው በማሳወቅ፣ በሥር ፍርድ ቤት ማለትም በምሥራቅ ሸዋ ዞን አዳማ ከፍተኛ ፍርድ ቤት የሰጠውን የ100,000 ብር ዋስትና በማፅደቅ፣ ከእስር እንዲፈቱ መወሰኑን የኢዴፓ ሊቀመንበር ለሪፖርተር ገልጸዋል፡፡ አቶ ልደቱ ከአገር እንዳይወጡና ፖሊስ ጥብቅ ክትትል እንዲያደርግባቸው በመንገር ፍርድ ቤቱ ከእስር እንዲፈቱ ትዕዛዝ የሰጠ ቢሆንም፣ ፖሊስ ግን ሊፈታቸው ፈቃደኛ አለመሆኑንና ሪፖርተር ለኅትመት እስከ ገባበት ማክሰኞ ምሽት ድረስ በእስር ላይ መሆናቸውንም ሊቀመንበሩ አረጋግጠዋል፡፡  አቶ ልደቱ በተለያዩ የወንጀል ድርጊቶች ማለትም ከድምፃዊ ሃጫሉ ሁንዴሳ ግድያ ጋር ተያይዞ የቢሾፍቱ ወጣቶችን በማስተባበርና በገንዘብ በመርዳት ሁከትና ብጥብጥ እንዲፈጠር በማድረግ፣ የሽግግር መንግሥት ማቋቋም የሚል ጽሑፍ በማዘጋጀት ሕዝቡን ለአመፅ በማነሳሳት፣ ‹‹ከድጡ ወደ ማጡ›› የሚል ንድፈ ሐሳብ በማዘጋጀትና የፀና ፈቃድ ሳይኖራቸው የጦር መሣሪያ ይዞ መገኘት ተጠርጥረው ምርመራ ሲደረግባቸው ቆይተው፣ የፀና ፈቃድ ሳይኖራቸው የጦር መሣሪያ ይዞ መገኘት ወንጀል ክስ እንደ ተመሠረተባቸው መዘገባችን ይታወሳል፡፡  